Vyf onwettige jagters in reservaat vasgetrekFoto: Verskaf. Vyf onwettige jagters is Saterdag binne die Kruger Nasionale Park in hegtenis geneem. Konst. Monats Mamabolo, woordvoerder van die polisie, het gesê polisie van die Giyani-polisiëringsgebied het laat Saterdagaand omstreeks 23:00 op ŉ wenk reageer van verdagtes wat glo op pad was om onwettig te jag. ŉ Taktiese span wat bestaan uit die provinsiale spoorspan, misdaadintelligensie, ŉ taktiesereaksie-eenheid en die Rhino8-span van Phalaborwa het ŉ operasie tussen Hoedspruit en Phalaborwa op die R40-pad onderneem. “Motors is gestop en deursoek en vyf verdagtes tussen 30 en 36 jaar oud is in die Sabi Sand-natuurreservaat binne die Krugerwildtuin vasgetrek,” het Mamabolo gesê. Volgens Mamabolo is daar beslag gelê op ŉ Ford Figo met Mpumalanga-registrasie en-nommerplate, ŉ jaggeweer sonder reeksnommer, ammunisie en ŉ pistool sonder reeksnommer. Die verdagtes sal in die Phalaborwa-landdroshof verskyn op aanklag van die onwettige besit van vuurwapens en ammunisie asook sameswering om beskermde spesies onwettig te jag. Die verdagtes sal ondersoek word om vas te stel of hulle aan ander misdade verbind kan word.